Валявишки езера
Валявишките езера са езерна група от 12 постоянни и 3 временни езера, която се намира в Северен Пирин. Езерата са разположени терасовидно на територията на Валявишкия циркус, върху гранитна геоложка основа и имат ледников произход. Надморската им височина варира между 2300 и 2475 м. Бреговете им са скалисти и стръмни. Поради високото разположение на езерната група, в близост до езерата и по бреговете им расте голямо количество клек. Езерата са групирани в 6 групи (виж схемата). В центъра на групата е разположено Голямото езеро, западно от него – група от 2 езера, като тук се намира 2-рото по големина (18 дка) Долно езеро (). Северозападно от Голямото езеро се намира група от 4 малки езерца, а югоизточно – две групи от две езера. Южно от Голямото езеро е последната 6-а група състояща се от едно езеро, явяващо се 3-то по големина.

Във водите на Валявишките езера се среща пъстърва, а преди години са правени опити за зарибяването им със сивен. Езерата се подхранват взаимно, като по-високите се оттичат в по-ниско разположените. Това е възможно поради стъпаловидното им подреждане по склона на планината. Езерната група дава началото на река Валявица, която е основен, десен приток на река Демяница.

Най-голямо по площ от езерата е Голямото езеро (), което е разположено на 2379 м надморска височина. На дълбочина езерото достига до 18,9 метра. Голямото езеро е широко 275 метра и дълго около 480 метра, площта му е 85,1 декара (второ по големина ледниково езеро в Пирин) и се намира в северното подножие на връх Валявишки чукар. Състои се от две котловини, между които има два малки острова.

Валявишките езера са основен туристически обект в местността. Най-близко разположената до езерата хижа е Демяница, която се намира на около 2 часа от Валявишките езера.

Галерия

Вижте също 
 Езера в България

Източници 

 Душков, Д., Г.Петрушев и Т.Ковачки, Пирин пътеводител, София 1988 г., стр. 97 – 98.
 Мичев, Н и Ц. Михайлов, И. Вапцаров и Св. Кираджиев, Географски речник на България, София 1980 г., стр. 93.

География на област Благоевград
Езера в Пирин
Водосборен басейн на Места